Guerrero anmeldt for nedsparking
Peruaneren så rødt i en bundesligakamp mellom de to klubbene og sparket ned Ulreich på karatevis da sistnevnte var i ferd med å skjerme ballen ut av spill. Nå bekrefter statsadvokat Wilhelm Möllers at politiet har mottatt flere anmeldelser mot Guerrero. - Etter den voldsomme taklingen mot Sven Ulreich har vi mottatt flere anmeldelser fra ulike utenforstående personer, sier Möllers til Hamburger Morgenpost. Stuttgart førte den aktuelle kampen i Hamburg 3. mars med 3-0 tidlig i annen omgang. Da en lang ball ble slått ned mot hjørneflagget løp Guerrero febrilsk etter. Ulreich kom dog fram først. Det likte peruaneren dårlig og svarte med å stemple keeperen bakfra i knehøyde. Guerrero ble ilagt åtte kampers utestengelse for episoden. Nå skal statsadvokaten vurdere om angriperen kan dømmes i en sivil domstol for ugjerningen. Samme Guerrero ble for halvannet år siden bøtelagt for å ha kastet en vannflaske i ansiktet på en tilskuer. Den gangen ble det fastslått at Hamburg-spilleren kunne få ytterligere to millioner kroner i bot dersom noe lignende skulle inntreffe igjen.
Hamburg-spissen Paolo Guerrero er politianmeldt for sin brutale takling mot Stuttgart-målvakt Sven Ulreich for knappe to uker siden.